<classify> KATIBU Mkuu wa Chama cha Mapinduzi CCM, Dk Bashiru Ally amewataka viongozi kwenye chama hicho, kuendelea kubaki kwenye nyadhifa zao za uongozi ili kukitafutia chama ushindi badala ya kuzunguka kutafuta kuchaguliwa kuwania nafasi za kisiasa.Dk Bashiru amesema hayo wakati akihitimisha ziara ya siku tatu ya kuimarisha chama katika kata za Dar es Salaam.Alianza ziara hiyo wiki iliyopita.Amesema haoni sababu kwa kiongozi katika chama, kuanza kuzunguka kuomba kujadiliwa na wana-CCM kupewa nafasi ya kugombea uongozi, ilihali wanatakiwa wawajadili waomba uongozi.Ninashangaa kusikia kuwa wapo viongozi wa ngazi mbalimbali za chama wanaotaka kuwania nafasi kadhaa za kisiasa kwenye chaguzi, hawa wanapaswa kuhakikisha kuwa wanakuwa ndio wasimamizi wa kujadili mchakato mzima wa ushindi, lakini sio wao kuzunguka kuomba kujadiliwa, isipokuwa wanaweza kupanga mikakati ya ushindi itakayosaidia chama kusonga mbele zaidiamesema.Pia, alibainisha kuwa CCM haina utaratibu wa kununua watu ili wajiunge nacho, isipokuwa inasimamia misingi ya siasa bora, ambayo ndio imekuwa nuru inayowavutia wananchi kuamua kujiunga na chama hicho.Alisema, kwa kuwa chama hicho kimeshajipambanua kuwa ni chama cha ukombozi, chenye lengo la kuwakomboa wananchi dhidi ya umasikini, udhalimu na kuwawekea misingi bora ya kisiasa, hakina sababu ya kuwanunua ili kiwahudumie.Alisema ni wakati mwafaka kwa wanachama, kujipanga na kuwa na ushirikiano thabiti kati yao.Amesema kuwa viongozi wa Chama, wanalo jukumu la kukaa mezani, kuwajadili wagombea wa nafasi mbalimbali za kisiasa.Dk Bashiru amesema amekasirishwa na ucheleweshaji wa kadi mpya za wanachama wa chama hicho; huku akiunda kikosi kazi maalum cha kufuatilia sababu za ucheleweshwaji huo.Amesema, mwisho wa mwezi huu kikosi hicho, kitakamilisha taarifa zake za uchunguzi juu ya suala hilo na taarifa zitatolewa kwa umma.Katika hatua nyingine, aliwataka walimu kutotumia shule kama viwanja vya siasa, badala yake kuzifanya kama vituo vya mapambano dhidi ya fikra duni.  <topic>: kitaifa 